Saku Kinnunen

Saku Kinnunen (s. 3. tammikuuta 1995 Kuhmo) on suomalainen jääkiekkopuolustaja, joka pelaa Puolan Polska Hokej Ligan Cracovia Krakówissa. Hän pelasi urallaan keskushyökkääjänä kauteen 2015–2016 saakka. Kinnunen osaa pelata myös laitahyökkääjänä.

Ura

Seuraura 
Kinnunen on Kuhmon Kivan kasvatti. Hän siirtyi C-juniori-ikäisenä Kalevan Palloon kaudeksi 2009–2010. Kaudella 2012–2013 Kinnunen toimi KalPan A-nuorten varakapteenina ja hänellä oli joukkueen paras teholukema (+17).

Kaudella 2013–2014 Kinnunen nousi KalPan SM-liigarinkiin. Hän pelasi joukkueessa harjoituskaudella yhden European Trophy -ottelun. SM-liigadebyyttinsä Kinnunen teki 20. syyskuuta 2013 Tampereen Ilvestä vastaan. Hänelle avautui paikka KalPan kokoonpanosta, kun Jasse Ikonen sai perheenlisäystä. Kinnunen merkittiin joukkueen kolmossentteriksi laidoilleen Sami Kapanen ja Joona Harjama. Liigauransa avausmaalin hän teki 26. lokakuuta 2013 vieraissa Pelicansia vastaan. Kinnunen lopulta vakiinnutti paikkansa KalPan liigajoukkueessa ja teki tulokaskautensa aikana yhteensä 51 runkosarjaottelussa tehot 7+8=15. Hän sijoittui SM-liigan tulokkaiden pistepörssissä kolmanneksi. Tammikuussa 2014 Kinnunen teki kevääseen 2016 ulottuvan jatkosopimuksen KalPan kanssa.

Kinnusella oli kaudella 2014–2015 vaikeuksia mahtua kokoonpanoon ja hänen esityksensä jäivät vaisuiksi verrattuna ensimmäiseen SM-liigakauteen. Kinnunen pelasi kauden aikana myös kahdeksan ottelua lainalla Mestis-joukkue Kajaanin Hokissa. Kaudesta 2015–2016 hän pelasi KalPassa ison osan myös puolustajan tontilla. Kinnunen pelasi kauden aikana myös viisi ottelua lainalla Mestis-joukkue Mikkelin Jukureissa marras-joulukuun 2016 vaihteessa. SM-liigakauden jälkeen hän vahvisti KalPan A-nuorissa, joissa Kinnunen voitti kauden päätteeksi SM-pronssia.

Kaudeksi 2016–2017 Kinnunen siirtyi vuoden mittaisella sopimuksella Mestiksen nousijajoukkue Iisalmen Peli-Karhujen riveihin. Hänet hankittiin joukkueeseen lähtökohtaisesti puolustajana. Kinnunen nimettiin IPK:n varakapteeniksi. Hän oli viidellä osumallaan joukkueen eniten maaleja tehnyt puolustaja.

Kesäkuussa 2017 Kinnunen palasi KalPan ja IPK:n yhteistyöpelaajana elokuun loppuun asti kestävällä try-out -sopimuksella KalPaan. Hän pelasi kaudella 2017–2018 siellä kahdeksan runkosarja- ja kaksi Mestarien liigan ottelua, mutta suurimman osan kaudestaan Kinnunen pelasi kuitenkin lainalla IPK:ssa, jonka tehokkain puolustaja hän oli tehoilla 4+16=20. Kinnunen pelasi siellä kauden loppuun. Kaudeksi 2018–2019 hän teki IPK:n kanssa vuoden mittaisen sopimuksen. Kinnunen oli kuudella osumallaan joukkueen eniten maaleja tehnyt puolustaja Otto Huttusen kanssa. 

Kaudella 2019–2020 Kinnunen oli tehoilla 10+27=37 IPK:n kolmanneksi paras pistemies. Hän sijoittui koko Mestiksen puolustajien pistepörssissä toiseksi edellään vain KOOVEE:n Jimi Kuronen. Kinnunen palkittiin kauden päätteeksi sarjan parhaana puolustajana Jari Lippojoki -palkinnolla sekä äänestettiin ensimmäiseen tähdistökentälliseen. Hänet valittiin myös sekä Mestiksen lokakuun että helmikuun kuukauden kentälliseen. IPK lainasi Kinnusen KalPaan 4. helmikuuta 2020 pelattuun otteluun Porin Ässiä vastaan. Hän teki ottelussa kaksi syöttöpistettä. Saman kuun puolessä välissä siirtotakarajalla Kinnunen teki joukkueen kanssa loppukauden kattavan sopimuksen. Hän kuitenkin jatkoi lainalla IPK:n vahvuudessa, eikä Kinnunen palannut enää siirtotakarajan jälkeen KalPaan.

Kinnunen siirtyi kaudeksi 2020–2021 vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Västerviks IK:hon. Kesken kauden, helmikuun 2021 lopulla hän palasi SM-liigaan ja siirtyi loppukauden kattavalla sopimuksella KooKoohon. Heinäkuussa 2021 Kinnunen palasi vuoden mittaisella sopimuksella IPK:n Mestis-joukkueeseen. Hänen sopimukseensa kuitenkin sisältyi optio ulkomaille siirtymisestä ja Kinnunen käytti sen jo elokuussa, kun hän siirtyi kaudeksi 2021–2022 vuoden mittaisella sopimuksella Puolan Polska Hokej Ligan Cracovia Krakówiin.

Maajoukkeura 

Kinnunen pelasi alle 20-vuotiaiden MM-kilpailuissa vuonna 2014, jolloin hän voitti maailmanmestaruuden. Puolivälieräottelussa Tšekkiä vastaan Kinnunen vei maalillaan Suomen 4–3-johtoon ajassa 51.39. Hänen osumansa ratkaisi joukkueelle lopulta välieräpaikan, kun Saku Mäenalanen viimeisteli Suomelle 5–3-loppulukemat vastustajan tyhjään maaliin. Kinnunen pelasi myös alle 18-vuotiaiden MM-kilpailuissa vuonna 2013, jolloin hän voitti pronssia. Kinnunen on kuulunut Suomen alle 17-vuotiaiden maajoukkueen kapteenistoon. Yhteensä hän on pelannut 16 nuorten ja 37 poikien maaottelua.

Pelityyli 
Sami Kapanen kuvaili Kinnusta Kalevan Pallon A-nuoria valmentaessaan monipuoliseksi hyvän fysiikan omaavaksi pelaajaksi sekä joukkuepelaajaksi, jonka voi laittaa paikalle kuin paikalle.

Muuta 
Kinnusen pikkuveli Severi on entinen alempien sarjojen jääkiekkomaalivahti, joka myös puki Kalevan Pallon paidan 13 SM-liigaotteluun, mutta jäi kuitenkin ilman peliaikaa. Hän on myöhemmin toiminut maalivahtivalmentajana KalPan junioreissa.

Tilastot

Lähteet

Viitteet 

Suomalaiset jääkiekkoilijat
Vuonna 1995 syntyneet
Elävät henkilöt